INDIA-AUSTRIA TALKS: विदेश मंत्री एस जयशंकर और ऑस्ट्रिया के विदेश मंत्री एलेक्जेंडर शालेनबर्ग के बीच हुई 'सार्थक' वार्ता
विदेश मंत्री एस जयशंकर ने ट्वीट किया, 'ऑस्ट्रियाई विदेशमंत्री शालेनबर्ग के साथ रोचक शाम रही। विस्तृत और सार्थक चर्चा हुई। हमारे द्विपक्षीय सहयोग की समीक्षा की गई और नयी आर्थिक संभावनाओं की पहचान की गई।'
नयी दिल्ली: विदेश मंत्री एस जयशंकर ने रविवार को अपने ऑस्ट्रियाई समकक्ष एलेक्जेंडर शालेनबर्ग के साथ द्विपक्षीय आर्थिक संबंध के साथ-साथ यूक्रेन पर रूसी हमले के प्रभाव सहित विभिन्न मुद्दों पर बातचीत की। जयशंकर ने ट्वीट कर बातचीत को 'सार्थक' बताया और कहा कि बातचीत मे दौरान नए द्विपक्षीय आर्थिक संभावनाओं की पहचान की गई। शालेनबर्ग शनिवार को तीन दिवसीय यात्रा पर भारत आए। एस जयशंकर ने ट्वीट किया, 'ऑस्ट्रियाई विदेशमंत्री शालेनबर्ग के साथ रोचक शाम रही, जिन्होंने जीवन के शुरुआती साल दिल्ली में ही बिताए थे। उन्होंने पिछले एक दशक में भारत की प्रगति की अपनी अंतरदृष्टि से सराहना की।' उन्होंने कहा, 'विस्तृत और सार्थक चर्चा हुई। हमारे द्विपक्षीय सहयोग की समीक्षा की गई और नयी आर्थिक संभावनाओं की पहचान की गई।' वहीं शालेनबर्ग ने कहा कि- 'हिंद-प्रशांत क्षेत्र की स्थिति सहित क्षेत्रीय सुरक्षा और यूक्रेन पर रूस के हमले का विश्व पर पड़ने वाले असर, चर्चा के विषयों में शामिल थे।' उन्होंने ट्वीट किया, 'धन्यवाद मेरे भारतीय समकक्ष डॉ. एस जयशंकर हमारे द्विपक्षीय संबंधों और आर्थिक सहयोग को मजबूत करने की दिशा में उत्कृष्ट चर्चा के लिए। क्षेत्रीय सुरक्षा के मुद्दे पर भी बातचीत हुई जिनमें हिंद-प्रशांत क्षेत्र की स्थिति और रूस-यूक्रेन के युद्ध का वैश्विक असर शामिल था।' गौरतलब है कि ऑस्ट्रिया वर्ष 1995 से ही यूरोपीय संघ का सदस्य है और यूरोप के भारत के साथ संबंधों में अहम कड़ी है। खासतौर पर मध्य और पूर्वी यूरोप के संदर्भ में।